Anders Fogh Rasmussen (V), 2003-12-04:
Der er god grund til at starte med at takke meget for, at regeringen i dag får lejlighed til at redegøre for de forbedringer, der er gennemført på velfærdsområdet.
Jeg vil indlede med at sige noget om det overordnede billede, og socialministeren vil derefter redegøre nærmere for udviklingen på det sociale område.
Jeg kan lige så godt slå fast med det samme: Vi har opfyldt de løfter, som er givet.
Regeringen har afsat flere penge til sygehusene, til de ældre og de udsatte grupper, og vi har indgået aftaler med kommuner og amter om økonomiske rammer, som giver mulighed for at prioritere disse og også andre områder.
Regeringen har altså skabt grundlaget for klare forbedringer på velfærdsområderne.
De kommunale budgetter for 2004 viser, at væksten i udgifterne stort set er som aftalt, og at skatterne samlet set er holdt i ro, og jeg vil gerne benytte den lejlighed til at kvittere for dette over for de kommunalbestyrelser og amtsråd, som dermed har overholdt de indgåede aftaler.
Resultatet af kommunernes og amternes budgetlægning foreligger nu på overordnet plan - de meget detaljerede budgetter må vi vente med - men vi har et ganske godt billede på hovedområderne, og vi kan konstatere, at der også i 2004 sker en ganske betydelig vækst i de kommunale serviceudgifter. Budgetterne viser, at udgifterne på det sociale område til næste år vokser med ca. 900 mio. kr., det står jo i skærende kontrast til hr. Villy Søvndals gentagne falske påstande om nedskæringer.
Udgifterne på det sociale område vokser med ca. 900 mio. kr., når man medregner de udgifter, der er direkte kompenseret fra staten.
Til sygehusene afsættes 900 mio. kr. ekstra til næste år.
På undervisningsområdet 700 mio. kr. Kommuner og amter har altså i vidt omfang prioriteret det, vi kunne kalde den borgernære service, og det er netop, hvad regeringen sigtede mod i økonomiaftalerne for 2004.
Men vi har ikke blot givet kommuner og amter de overordnede økonomiske rammer, som gør det muligt at prioritere denne borgernære service.
Regeringen har også gennemført en række forbedringer på områder, som ikke har
strengt med økonomi at gøre.
Vi har udbygget det frie valg for borgerne: frit valg af hjemmehjælp, frit valg af plejehjem og frit valg af daginstitutioner på tværs af kommunegrænserne.
Vi har afsat betydelige beløb til en bedre indsats for socialt udsatte: de hjemløse, misbrugere og sindslidende.
Vi har taget en række initiativer for de handicappede
, og vi er ved at iværksætte en handlingsplan med en ny strategi for at nedbryde den negative sociale arv.
Vi har gennemført væsentlige reformer af folkeskolen og gymnasierne, reformer, der styrker kvaliteten i undervisningen.
Folkeskolereformen indebærer bl.a., at der bliver fastsat bindende mål for, hvad eleverne skal have lært på forskellige klassetrin.
Der bliver flere timer i dansk, matematik, engelsk og fysik/kemi, styrkelse af naturfagene og faget historie.
Vi styrker anvendelsen af it i folkeskolen.
Et løft på næsten 0,5 mia. kr. for årene 2004-2007 skal gå til indkøb af computere til tredje klassetrin og øget brug af it.
Vi er i færd med afgørende at forbedre sygehusene.
Vi har som lovet tilført sygehusene 1,5 mia. kr. til at nedbringe ventelister, og det har givet resultater.
I alt er sygehusene tilført 2,3 mia. kr., siden regeringen trådte til. I 2002 fik 55.000 flere patienter en operation, og den gennemsnitlige ventetid for 18 udvalgte operationer, som bl.a. er kendetegnet ved, at ventetiden tit har været lang, er faldet med over 20 pct. siden midten af 2002.
Et ganske markant fald i ventetiden.
Ventetiden for patienter med grå stær er næsten halveret, og den er faldet mærkbart for mange andre operationer, f.eks. nye hofter og knæ, og det er ikke mindst kommet ældre patienter til gode.
Før skulle man tit stå på venteliste i månedsvis, nu kan patienten få behandling på et privat eller udenlandsk sygehus, hvis ventetiden overstiger 2 måneder.
Og det har virket.
Gennem hele efteråret har vi hørt dommedagsprofetier om brutale nedskæringer i kommuner og amter, og hr. Villy Søvndal har jo været førende i alt dette sortsyn.
Men disse dommedagsprofetier, som ikke mindst hr. Villy Søvndal har gjort sig til talsmand for, er endnu en gang gjort til skamme.
Sandheden er, at der også i 2004 bliver gennemført forbedringer af den offentlige service, samtidig med at skattestoppet bliver overholdt.
Realiteten er, at denne regering fra første dag har tilført betydelige midler til de centrale velfærdsområder, og at den offentlige beskæftigelse vokser.
Jeg synes, at tallene taler for sig selv.
Så jeg kan afslutte med at konstatere, at regeringen har opfyldt de løfter, vi har givet, og kommunerne har levet op til aftalerne fra i sommer.
Udgiftsvæksten er i overensstemmelse med det aftalte, og skatterne er holdt i ro også i 2004, som det har været tilfældet fra den første dag, hvor denne regering trådte til.